**Conservarea și revitalizarea patrimoniului cultural și natural**

**Fondul pentru relații bilaterale**

**Măsura B**

**GHIDUL APLICANTULUI**

**CERERE de**

**Propuneri pentru Acțiuni de Parteneriat**

**1/2016**

**București**

**Ianuarie 2016**

# INTRODUCERE

Programul ***Conservarea și revitalizarea patrimoniului cultural și natural*** (denumit în continuare *Programul*) este finanțat prin **Mecanismul Financiar al Spațiului Economic European 2009-2014**.Prin intermediul Granturilor SEE, statele donatoare (Norvegia, Islanda și Liechtenstein), contribuie la reducerea disparităților economice și sociale și la întărirea relațiilor bilaterale dintre statele donatoare și cele 16 state beneficiare in special din Europa Centrală și de Est.

Granturile SEE contribuie la protejarea și revitalizarea patrimoniului cultural, la promovarea diversităţii culturale şi a dialogului intercultural, la protejarea minorităţilor şi la încurajarea schimburilor culturale prin finanţarea cu mai mult de 200 milioane de euro a acestora, în cele 16 state beneficiare. România beneficiază de finanţare în valoare de 22,4 milioane de euro pentru sectorul cultural, din care 15.683.601 euro pentru protejarea și revitalizarea patrimoniului cultural.

În România, Programul este implementat de Ministerul Culturii prin Unitatea de Management a Proiectului (UMP), în calitate de Operator de Program. Partenerul de Program din Norvegia este Directoratul pentru Patrimoniu Cultural.

**Fondul pentru relații bilaterale** este o componentă principală a Programului și are ca obiectiv **realizarea de parteneriate, obținerea de rezultate comune, îmbunătățirea cunoașterii și înțelegerii reciproce între statele donatoare și statele beneficiare.** Cele două măsuri ale *Fondului pentru relații bilaterale* sunt:

* **Măsura A: Inițiere / Dezvoltare de parteneriate** - susține activitățile de identificare a potențialilor parteneri din Statele Donatoare/Beneficiare anterior/în timpul pregătirii proiectului, respectiv dezvoltarea de parteneriate în vederea depunerii spre finanțare a proiectelor culturale.
* **Măsura B: Crearea/menținerea unor relații de cooperare și schimb de experiență** - susține activitățile de colaborare, schimb de experiență, transfer de cunoștințe, tehnologie și bune practici între entități din Romania și statele donatoare, cu activitate relevantă pentru obiectivele programului.

În cadrul acestui Program pentru obiectivul de întărire a relațiilor bilaterale este alocată o sumă totală de **247.060 euro**. Alocarea financiară pentru prezenta cerere de propuneri pentru acțiuni de parteneriatdin cadrul Măsurii B este de **88.000 euro**. Valoarea maximă a finanțării nerambursabile este de **10.000 euro/solicitant, respectiv 4000 euro/solicitant dacă acțiunea constă exclusiv în deplasări**.

***IMPORTANT!***

*În cadrul prezentei cereri de propuneri pentru acțiuni de parteneriat NU se finanțează activități prevăzute în contractele semnate cu promotorii de proiecte finanțate prin PA16.*

Acest document descrie procedurile și condițiile de depunere a cererilor de propuneri pentru acțiuni de parteneriat pentru a fi finanțate din Fondul de relații bilaterale - Măsura B, aferent Programului*.* Prezenta cerere de propuneri pentru acțiuni de parteneriat se adresează potențialilor solicitanți care doresc să inițieze/dezvolte relațiile bilaterale, respectiv: instituții și organizații active în domeniul cultural, în special în domeniul patrimoniului cultural și natural, care intenționează să inițieze și să realizeze proiecte în parteneriat cu organizațiile și instituțiile din statele donatoare.

**Acest document nu exonerează solicitanții de obligația de a respecta legislația în vigoare la nivel național și european.**

Operatorul de Program dispune de un **help-desk** unde potențialii solicitanți pot adresa întrebări. Informații suplimentare pot fi solicitate Operatorului de Program folosind datele de contact indicate pe pagina de internet a Programului [www.fonduri-patrimoniu.ro](http://www.fonduri-patrimoniu.ro). Întrebările și răspunsurile considerate relevante și pentru alți potențiali solicitanți vor fi publicate pe pagina de internet a Programului în secțiunea *Întrebări frecvente*.

1. **CADRUL INSTITUȚIONAL**

**Ministerul Fondurilor Europene** îndeplineşte rolul de **Punct Focal Naţional,** reprezentând România în relaţiile cu Comitetul Mecanismului Financiar. Punctul Focal Național are responsabilitatea realizării obiectivelor Mecanismului Financiar SEE 2009-2014 precum și responsabilitatea implementării acestuia în România.

**Autoritatea de Certificare şi Plată** din cadrul **Ministerului Finanţelor Publice** îndeplinește rolul de **Autoritate de Certificare**,fiind responsabilă pentru certificarea sumelor incluse în declarațiile de cheltuieli transmise la Oficiul Mecanismului Financiar și pentru primirea/încasarea sumelor/fondurilor transferate României din Granturile SEE 2009-2014.

**Unitatea Centrală de Armonizare pentru Auditul Public Intern** (UCAAPI) din cadrul **Ministerului Finanţelor Publice** îndeplinește rolul de **Autoritate de Audit**, având responsabilitatea de a desfășura audituri ale sistemului de management și control la nivelul Programului și al proiectelor individuale.

**Ministerul Culturii prin Unitatea de Management a Proiectului** îndeplinește rolul de Operator de Program, fiind responsabil cu pregătirea şi implementarea Programului, în conformitate cu principiile economiei, eficienţei şi eficacității, desfășurând în principal următoarele activități:

* + se asigură că proiectele finanțate contribuie la realizarea obiectivelor generale ale Mecanismului Financiar SEE 2009–2014 şi ale Programului;
	+ primește propuneri de proiecte, evaluează și selectează proiecte pentru finanţare şi semnează contracte de finanțare pentru fiecare proiect în parte;
	+ monitorizează progresul proiectelor şi se asigură de calitatea implementării acestora;
	+ verifică dacă cheltuielile declarate de Promotorii Proiectelor respectă condițiile din Regulamentul de implementare a Mecanismului Financiar SEE, Acordul de Program precum și legislația națională și a Uniunii Europene;
	+ promovează Programul și Mecanismul Financiar SEE 2009-2014.

# CADRUL LEGAL

Această cerere de propuneri de acțiuni de parteneriat este reglementată de legislația națională și a Uniunii Europene și în principal de următoarele legi și regulamente:

* Memorandumul de Înţelegere dintre Islanda, Principatul Liechtenstein, Regatul Norvegiei şi Guvernul României privind implementarea Mecanismului Financiar SEE 2009-2014, semnat la 24 martie 2012 şi modificat la 18 octombrie 2012;
* Regulamentul privind implementarea Mecanismului Financiar al Spaţiului Economic European (SEE) 2009-2014, aprobat de Comitetul Mecanismului Financiar SEE în conformitate cu Art. 8.8. din Protocolul 38B privind Mecanismul Financiar SEE în 13 ianuarie 2011 şi confirmat de Comitetul Permanent al statelor AELS în 18 ianuarie 2011;
* Ordonanţa de Urgenţă a Guvernului nr. 88/2012 privind implementarea cadrului instituţional pentru coordonarea, implementarea şi gestionarea asistenţei financiare acordate României prin Mecanismul Financiar al Spaţiului Economic European şi prin Mecanismul financiar norvegian pe perioada de programare 2009-2014, aprobată prin Legea nr. 246/2013;
* Ordonanţa de Urgenţă nr. 23/2013 privind gestionarea financiară a fondurilor externe nerambursabile aferente Mecanismului Financiar al Spaţiului Economic European 2009-2014 şi Mecanismului financiar norvegian 2009-2014, cu modificările și completările ulterioare;
* Ordinul Ministrului Fondurilor Europene nr. 1055/2014 privind aplicarea sumelor forfetare în cazul deplasărilor finanţate din Fondul pentru relaţii bilaterale la nivel naţional şi de program în cadrul Mecanismului financiar SEE şi Mecanismului financiar norvegian 2009-2014;
* Ordonanţă de Urgenţă nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, cu modificările și completările ulterioare;
* H.G. nr. 925 din 19 iulie 2006 pentru aprobarea normelor de aplicare a prevederilor referitoare la atribuirea contractelor de achiziţie publică din Ordonanţa de urgenţă a Guvernului nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, cu modificările şi completările ulterioare;
* Ordinul nr. 1120/2013, emis de Ministerul Fondurilor Europene privind aprobarea Procedurii simplificate aplicate de beneficiarii privați în cadrul proiectelor finanțate din instrumente structurale, obiectivul „Convergență”, precum și în cadrul proiectelor finanțate prin mecanismele financiare SEE și norvegian pentru atribuirea contractelor de furnizare, servicii sau lucrări, astfel cum a fost modificat;
* Ordinul nr. 1191 din 19 noiembrie 2014 pentru aprobarea Instrucţiunii aferente Ordinului ministrului fondurilor europene nr. 1.120/2013 privind aprobarea Procedurii simplificate aplicate de beneficiarii privaţi în cadrul proiectelor finanţate din instrumente structurale, obiectivul "Convergenţă", precum şi în cadrul proiectelor finanţate prin mecanismele financiare SEE şi norvegian pentru atribuirea contractelor de furnizare, servicii sau lucrări;
* Ordonanța de Urgență nr. 66 din 29 iunie 2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora.

# DESPRE PROGRAM

**Programul *Conservarea și revitalizarea patrimoniului cultural*** ***și natural*** sprijină realizarea celor două obiective principale ale Mecanismului Financiar SEE 2009-2014 și anume:

* reducerea disparităților economice și sociale în Spațiul Economic European;
* întărirea relațiilor bilaterale între statele donatoare și statele beneficiare.

***Obiectivul general al Programului este protejarea și conservarea patrimoniului cultural și natural pentru generațiile viitoare și facilitarea accesului la patrimoniu a publicului larg.***

Implementarea Programului va contribui la:

* protejarea patrimoniului cultural din România;
* dezvoltarea comunităților prin creșterea atractivității turistice și investiționale a orașelor și regiunilor, datorită conservării, restaurării și valorificării patrimoniului cultural și natural;
* conservarea și valorificarea patrimoniului imaterial în vederea susținerii identității culturale a minorităților etnice, inclusiv a populației rome, facilitarea accesului publicului la acesta.

Programul urmărește obținerea de rezultate referitoare la:

1. **Conservarea, renovarea și protejarea patrimoniului cultural**
* restaurarea, conservarea și punerea în valoare a monumentelor istorice;
* restaurarea/conservarea patrimoniului cultural mobil;
* digitizarea bunurilor de patrimoniu și/sau a arhivelor, cataloagelor, inventarelor și crearea de baze de date;
* crearea și dezvoltarea de muzee și spații culturale.
1. **Dezvoltarea comunităților locale și asigurarea unor mijloace de trai sustenabile din punct de vedere economic prin revitalizarea patrimoniului natural și cultural**
* crearea sau îmbunătățirea documentelor strategice, de planificare și management integrat pentru patrimoniul cultural;
* protejarea sau revitalizarea patrimoniului natural cu valoare istorică și culturală;
* facilitarea accesului la patrimoniul imaterial al minorităților culturale și etnice pentru publicul larg.

Mecanismul Financiar SEE încurajează și promovează întărirea relațiilor bilaterale între România și statele donatoare, ceea ce reprezintă o oportunitate pentru operatorii culturali de a face schimb de experiență în domeniul managementului și marketingului cultural.

În cadrul Programului au fost lansate o cerere de proiecte mari și o schemă de granturi mici. În urma procesului de selecție au fost semnate 28 contracte de finanțare în valoare totală de 16.610.825,59 euro.

# DESPRE CEREREA DE PROPUNERI pentru acțiuni de parteneriat

Prezenta cerere de propuneri pentru acțiuni de parteneriat se derulează în cadrul *Fondului pentru Relații Bilaterale, Măsura B – Crearea/menținerea unor relații de cooperare și schimb de experiență* între entități din România și din statele donatoare (Norvegia, Islanda și Liechtenstein), cu activitate relevantă pentru obiectivele programului.

# Activități eligibile

Următoarele acțiuni de parteneriat între entități din România și din statele donatoare (Norvegia, Islanda și Liechtenstein), cu activitate relevantă pentru obiectivele programului vor fi eligibile pentru finanțare:

* Activități pentru inițierea/dezvoltarea de parteneriate între entitățile din România și cele din statele donatoare, prin intermediul întâlnirilor de lucru, schimbului de cunoștințe, împărtășirii de experiențe;
* Participarea la conferințe, seminarii, ateliere de lucru pe teme relevante pentru obiectivele programului.

**Acțiunile de parteneriat pot fi implementate în România sau în oricare dintre statele donatoare.**

# Solicitanți și parteneri eligibili

**Organizațiile/instituțiile din statele donatoare sunt eligibile pentru finanțare.**

**În cadrul acestei cereri de propuneri pentru acțiuni de parteneriat solicitanții / partenerii eligibili din România și din statele donatoare sunt:**

a) instituții publice: autorități publice, instituții culturale și arhivele statului;

b) organizații neguvernamentale active în domeniul patrimoniului cultural sau al minorităților etnice;

c) culte și asociații religioase recunoscute legal;

d) instituții de învățământ superior și institute de cercetare;

e) alte entități fără scop lucrativ active în domeniul patrimoniului cultural sau al minorităților etnice.

Suplimentar, pentru a fi eligibil în cadrul acestei cereri de propuneri pentru acțiuni de parteneriat, solicitantul și partenerul trebuie să îndeplinească următoarele cerinţe:

* participarea în cadrul acțiunii de parteneriat este justificată și rezonabilă;
* nu realizează profit financiar în urma realizării acțiunii de parteneriat.

**Este obligatoriu ca solicitantul și potențialul partener să fie înregistrați ca persoane juridice și să aibă capacitatea de implementare a activităților în domeniul abordat prin acțiunea de parteneriat.**

Solicitantul trebuie să completeze *Declarația de eligibilitate a solicitantului* (Anexa 2).

**Un solicitant poate depune o singură cerere de finanţare în cadrul acestui apel.**

Partenerul trebuie să completeze *Scrisoarea de exprimare a interesului privind parteneriatul* (Anexa 3).

***IMPORTANT!***

*Solicitantul va fi exclus din procesul de selecție și cererea sa va fi respinsă în cazul în care:*

*- Solicitantul / partenerul a dezinformat Operatorul de Program prin furnizarea de informații incorecte sau nu a furnizat informațiile solicitate;*

*- Solicitantul / partenerul a încercat să obțină informații confidențiale sau să influențeze angajații Operatorului de Program în timpul procesului de selecție.*

#

# Alocarea financiară și valoarea maximă a finanțării

Alocarea financiară pentru această cerere de propuneri pentru acțiuni de parteneriat este de **88.000 euro.**

Valoarea maximă a finanțării / solicitant este de:

* **10.000 de euro pentru organizarea de evenimente pentru creare/menținere/dezvoltare parteneriate**
* **4.000 de euro dacă acțiunea constă numai în deplasări (întâlniri cu partenerii/participare la conferințe/seminarii/ateliere de lucru/evenimente)**.

Rata de finanțare pentru o acțiune de parteneriat este de **100% din totalul costurilor eligibile pentru autorități/instituții publice** și **90% pentru alt tip de solicitant.**

***IMPORTANT:***

*În cadrul acestei cereri de propuneri pentru acțiuni de parteneriat, nu se acordă prefinanţare[[1]](#footnote-1).*

*Toate cheltuielile suportate de solicitant vor fi rambursate de către Operatorul de Program pe baza cererii de rambursare și a documentelor justificative.*

*Rambursarea va fi efectuată în termen de 30 zile de la aprobarea Cererii de rambursare și a Raportului final.*

# Costuri eligibile

Costurile eligibile pentru acțiunile de parteneriat includ:

* Costurile de deplasare și de ședere in conformitate cu prevederile Ordinului Ministrului Fondurilor Europene nr. 1055/2014 privind aplicarea sumelor forfetare în cazul deplasărilor finanţate din Fondul pentru relaţii bilaterale la nivel naţional şi de program în cadrul Mecanismului financiar SEE şi Mecanismului financiar norvegian 2009-2014;
* Taxe pentru participarea la conferințe, seminarii și ateliere de lucru;
* Alte cheltuieli strict legate de realizarea acțiunii de parteneriat, exclusiv cheltuieli asimilabile salariilor

Cheltuielile eligibile sunt cele suportate efectiv de către solicitant și îndeplinesc următoarele criterii:

(a) sunt suportate între data de început și data de sfârșit a eligibilității unei acțiuni parteneriat așa cum este specificat în contractul de finanțare;

(b) sunt legate de obiectul acțiunii de parteneriat și sunt indicate ca atare în bugetul estimativ al acțiunii de parteneriat;

(c) sunt rezonabile și necesare pentru implementarea acțiunii de parteneriat;

(d) sunt utilizate exclusiv în scopul realizării obiectivului acțiunii de parteneriat și a rezultatelor așteptate, într-o manieră compatibilă cu principiile economiei, eficienței și eficacității;

(e) sunt identificabile și verificabile;

(f) sunt conforme cu cerințele legislației naționale aplicabile.

# 5.5 Termenul limită pentru depunerea cererii de finanțare și durata acțiunilor de parteneriat

Data de lansare a cererii de propuneri: **21 ianuarie 2016**

Termenul limită pentru depunerea propunerii: **până la epuizarea bugetului alocat**

O instituție/organizație poate depune o singură propunere pentru acțiuni de parteneriat în cadrul acestei runde.

Propunerile pentru acțiuni de parteneriat vor fi evaluate în ordine cronologică, în funcție de înregistrarea lor, până ce întreaga alocare financiară pentru această cerere va fi epuizată.

Toate acțiunile de parteneriat finanțate în cadrul acestei cereri trebuie să fie finalizate înainte de **30 decembrie 2016**.

# 5.6 Depunerea propunerilor pentru acțiuni de parteneriat

Dosarul propunerii pentru acțiuni de parteneriat va include:

* **Cererea de finanţare** (Anexa 1 – formular atașat acestui Ghid al solicitantului), completată în limba engleză, semnată și ștampilată (dacă e cazul) în original;
* **Declaraţia de eligibilitate a solicitantului** (Anexa 2 – formular atașat acestui Ghid al solicitantului), completată de solicitant, semnată și ștampilată (dacă e cazul), în original;
* **Documentele solicitantului cu privire la înregistrarea ca persoană juridică** (copie conform cu originalul);
* **Documentele statutare ale solicitantului** (copie conform cu originalul);
* **Scrisoarea de exprimare a interesului** **privind parteneriatul** (Anexa 3 – formular atașat acestui Ghid al solicitantului), semnată și ștampilată (dacă e cazul), în copie conform cu originalul.
* **Documente care atestă participarea la un eveniment specific** (dacă este cazul).

Dosarul propunerii pentru acțiuni de parteneriat, incluzând toate documentele menţionate anterior, va fi depus în:

* 1 exemplar original

și

* 1 versiune electronică (ex.: CD, stick USB) incluzând toate documentele menţionate anterior în formă electronică într-un format compatibil cu Adobe Acrobat, precum și în format editabil Word, Excel.

Propunerile pentru acțiuni bilaterale de parteneriat vor fi transmise în plic sigilat, prin poştă, curier sau depuse personal la următoarea adresă:

**Unitatea de Management a Proiectului - Ministerul Culturii**

Bd. Unirii nr. 22, et. 5, cam.503

Sector 3, Bucureşti – 030833, România

Plicul sigilat trebuie să aibă menţionate pe el următoarele informații:

Granturi SEE: Programul PA16/RO12

Fondul pentru Relaţii Bilaterale – Măsura B

Cererea de propuneri pentru acțiuni de parteneriat runda 1/2016

Titlul acțiunii de parteneriat <titlu>

Solicitant: < numele şi adresa completă>

***IMPORTANT!***

*Propunerile pentru acțiuni de parteneriat trimise prin e-mail sau fax NU vor fi acceptate.*

Pentru propunerile transmise prin poștă sau curier, dovada datei expedierii este data ştampilei poştei sau a serviciului de curierat.

# 5.7 Evaluarea propunerilor pentru acțiuni de parteneriat

Procesul de evaluare şi selecție include următoarele etape:

1. **Înregistrarea şi deschiderea** propunerilor pentru acțiuni bilaterale de parteneriat: numai solicitările transmise în plic sigilat şi în condiţiile descrise anterior vor fi deschise şi procesate.
2. **Verificarea conformităţii administrative şi a criteriilor de eligibilitate** de către Operatorul de Program se va face pe baza următoarei grile de evaluare:

|  |  |  |  |
| --- | --- | --- | --- |
| **Criterii administrative şi de eligibilitate** | **DA** | **NU** | **N/A** |
| Dosarul propunerii pentru acțiuni bilaterale de parteneriat (Cererea de finanţare şi anexele sale) este transmis într-un exemplar original şi o versiune electronică a tuturor documentelor, în plic sigilat inscripționat cu datele solicitate |  |  |  |
| Cererea de finanțare este completată corespunzător, semnată şi ştampilată (dacă este cazul), în original |  |  |  |
| Dosarul conține documentele solicitantului cu privire la înregistrarea ca persoană juridică, în copie conform cu originalul |  |  |  |
| Dosarul conține documentele statutare ale solicitantului, în copie conform cu originalul |  |  |  |
| Declarația de eligibilitate a solicitantului este completată corespunzător, semnată şi ştampilată (dacă este cazul), în original |  |  |  |
| Scrisoarea de exprimare a interesului privind parteneriatul este completată corespunzător, semnată şi ştampilată (dacă este cazul), în copie conform cu originalul |  |  |  |
| Solicitantul este eligibil pentru a primi finanţare conform cerințelor descrise în Ghidul solicitantului |  |  |  |
| Partenerul este eligibil conform cerințelor descrise în Ghidul solicitantului |  |  |  |
| Valoarea finanţării solicitate este de maximum 10.000 euro, respectiv 4.000 euro  |  |  |  |
| Perioada de implementare a acțiunii de parteneriat nu depășește 30 decembrie 2016 |  |  |  |

Numai solicitările care vor primi *“DA”* la toate rubricile aplicabile, se vor califica pentru următoarea etapă de evaluare. Un solicitant a cărui cerere de finanțare a fost respinsă, o poate retransmite, cu condiția ca cererea de propuneri pentru acțiuni bilaterale de parteneriat să mai fie deschisă.

Pentru verificarea îndeplinirii criteriilor de eligibilitate, Operatorul de Program poate solicita documente/informații suplimentare. Solicitarea va fi făcută prin e-mail (la adresa indicată în cererea de finanţare), iar răspunsurile la solicitarea de clarificări trebuie transmise de către solicitant în scris, prin e-mail, fax sau curier, în termen de maximum 3 zile lucrătoare de la data solicitării. Documentele în original vor fi transmise ulterior prin curierat/ poștă/ personal în termen de 5 zile lucrătoare de la data transmiterii electronice a răspunsului. În cazul în care informaţiile solicitate nu sunt transmise în termenul limită prevăzut, propunerea pentru acțiuni de parteneriat va fi respinsă.

1. **Evaluarea tehnică -** fiecare dosar al propunerii pentru acțiuni bilaterale de parteneriat care îndeplineşte criteriile administrative şi de eligibilitate, va fi evaluată de către doi evaluatori ai Operatorului de Program. Evaluatorii vor evalua cererea de finanțare separat și independent, în conformitate cu criteriile de evaluare tehnică din grila de mai jos. Pentru a se stabili scorul final, va fi utilizată media punctajelor acordate de către cei doi evaluatori. În cazul în care diferența dintre punctajele acordate de către cei doi evaluatori este mai mare de 30% din cel mai mare scor, un al treilea evaluator va fi numit pentru a evalua cererea. Punctajul final va fi media dintre cele mai apropiate două punctaje.

Evaluarea tehnică a unei propuneri pentru acțiuni bilaterale de parteneriat se face pe baza următoarelor criterii:

|  |  |
| --- | --- |
| **Criterii de evaluare tehnică** | **Punctaj maxim** |
| 1. **Contribuţia la obiective:**
* relevanţa acţiunii de parteneriat pentru obiectivele Programului;
* relevanța acțiunii de parteneriat pentru întărirea relaţiilor bilaterale.
 | 20 |
| 1. **Justificarea si descrierea acţiunii de parteneriat:**
* fundamentarea acțiunii de parteneriat propuse;
* descrierea activităților;
* rezultate așteptate și sustenabilitatea parteneriatului.
 | 30 |
| **3. Capacitatea de implementare a solicitantului și partenerului*** descrierea organizaţiei solicitantului în corelaţie cu aria de colaborare;
* descrierea organizaţiei partener în corelaţie cu aria de colaborare;
* coerența dintre expertiza / experienţa solicitantului cu cea a partenerului pentru rolurile propuse în cadrul acțiunii de parteneriat și pentru sustentabilitatea parteneriatului;
 | 20 |
| **4. Bugetul** este echilibrat şi realist, realizat în concordanţă cu activităţile propuse. | 30 |

**Pentru ca o propunere pentru acțiuni bilaterale de parteneriat să fie propusă pentru finanţare, trebuie să obţină cel puțin 70 de puncte. În cazul în care pentru oricare dintre cele 4 categorii punctajul este zero, propunerea va fi respinsă.**

**Propunerile vor fi evaluate în mod continuu, până ce întreaga alocare financiară a fondurilor disponibile pentru această cerere de propuneri va fi epuizată**. Toate propunerile înregistrate în aceeași zi, care îndeplinesc criteriile administrative și de eligibilitate, vor fi supuse unei evaluări tehnice și se va stabili clasamentul în funcție de punctajul obținut la evaluarea tehnică.

1. **Fiecare solicitant va fi informat cu privire la rezultatul evaluării. Decizia Operatorului de Program este finală și nu poate fi contestată.**

# 6. CONTRACTAREA

Solicitanţii selectați pentru a primi finanțare vor fi contactați pentru a semna un contract de finanţare (Anexa 4) cu Operatorul de Program. Contractul va stabili termenii și condiţiile finanţării, precum și rolurile şi responsabilităţile părţilor, dispoziții privind plățile și rambursarea şi formatul rapoartelor.

# 7. RAPORTARE ȘI PLĂȚI

La sfârșitul perioadei de implementare, dar nu mai târziu de **90 zile calendaristice** de la încheierea acțiunii de parteneriat, beneficiarii de finanțare trebuie să transmită Operatorului de Program următoarele:

* Cerere rambursare - Anexa 5 (Cerere+Tabel cheltuieli) - va fi depusă și în format electronic
* Raport final - Anexa 6 - va fi depusă și în format electronic
* Documente justificative – Anexa 7
* Materiale realizate în timpul acțiunii de parteneriat, dacă este cazul (ex. materiale publicate, articole, imagini, studii etc.)

Toate cheltuielile incluse în cererea de rambursare trebuie să fie justificate cu documente în condițiile legii.

Pentru **beneficiarii români** toate plățile trebuie să fie convertite în **Lei** utilizând cursul de schimb (InforEuro) lunar al Comisiei Europene, publicat pe site-ul său oficial http://ec.europa.eu/budget/contracts\_grants/info\_contracts/inforeuro/inforeuro\_en. cfm, pentru luna în care cheltuielile au fost realizate (data plății).

Pentru **beneficiarii străini** toate plățile trebuie să fie convertite în **Euro** utilizând cursul de schimb (InforEuro) lunar al Comisiei Europene, publicat pe site-ul său oficial http://ec.europa.eu/budget/contracts\_grants/info\_contracts/inforeuro/inforeuro\_en. cfm, pentru luna în care cheltuielile au fost realizate (data plății).

Pentru autoritățile/instituțiile publice române plata se va face 100% în avans. Pentru alte instituții/organizații rambursarea costurilor se va face într-o singură tranșă, la sfârșitul acțiunii de parteneriat după aprobarea raportului final și a cererii de rambursare.

# INFORMAȚII SUPLIMENTARE ȘI DATE DE CONTACT

Solicitanții pot adresa întrebări cu privire la această cerere de propuneri privind acțiuni de parteneriat prin telefon, e-mail sau fax la:

**Unitatea de Management a Proiectului** - Ministerul Culturii

Bd. Unirii. nr. 22, et. 5, cam. 503

Sector 3, București, România

Tel./Fax: +0040 21 223 03 46

E-mail: office@fonduri-patrimoniu.ro

Informații despre această cerere de propuneri privind acțiuni de parteneriat și despre Program pot fi găsite pe pagina de internet a Programului, [www.fonduri-patrimoniu.ro](http://www.fonduri-patrimoniu.ro) și a Punctului Focal Național, [www.fonduri-ue.ro](http://www.fonduri-ue.ro), www.eeagrants.ro..

Informaţii suplimentare despre identificarea de parteneri din Norvegia, Islanda şi Liechtenstein, pot fi obţinute contactând:

* **Norvegia**

Jørgen Holten Jørgensen

Riksantikvaren - Directorate for Cultural Heritage

P.O.Box 8196 Dep.

N-0034 Oslo, Norway

Tel.: (+47) 22 94 04 00

E-mail: jj@ra.no

* **Islanda**

Agnes Stefánsdóttir

Minjastofnun Íslands - The Cultural Heritage Agency of Iceland

Suðurgötu 39

101 Reykjavík, Iceland

Tel: (+354) 570 1300 *-* Fax: (+354) 570 1301

E-mail: agnes@minjastofnun.is

* **Liechtenstein**

Kerstin Appel-Huston

Ministerium für Äusseres, Bildung und Kultur – Ministry of Education and Culture
Peter-Kaiser-Platz 1, Regierungsgebäude

9490 Vaduz, Liechtenstein
Tel. (+423) 236 6024

E-mail: Kerstin.Appel@regierung.li

# ANEXE

Anexa 1 – Formularul cererii de finanțare

Anexa 2 – Formularul declarației de eligibilitate a solicitantului

Anexa 3 – Scrisoarea de exprimare a interesului privind parteneriatul

Anexa 4 – Model contract de finanțare

Anexa 5 – Model cerere de rambursare

Anexa 6 – Model raport final

Anexa 7 – Documente justificative

1. Cu excepția autorităților/instituțiilor publice din România [↑](#footnote-ref-1)